钦定古今图书集成/明伦汇编/官常典/第620卷 > 《贺宝庆李知府到任启》前人
## 钦定古今图书集成/明伦汇编/官常典/第620卷 > 《贺宝庆李知府到任启》前人

锡命菟符，开藩龙邸。邺侯出守，衍苦李之盘根；召伯
来宣，新甘棠之美荫。驩腾千里，喜溢四邻。恭惟某官，
笔橐世臣，箕裘家学。禀衡山之淑气，真磅礡而扶舆。
汎濂溪之光风，聊逍遥兮容与。既赞星轺之画，又司
天堑之粮。所去见思，厥临孔惠。自合归轩墀之供奉，
顾犹试田里之循良。惟此三湘，壮哉二召；考姚合之
句，夸五凤才子之除。参韩翃之诗，诧万里沧波之胜。
矧今新府，密迩故乡。汛扫松楸，宿舂粮而可至；绵联
桑梓，昼衣绣以何殊。暂拥戟香，亟遄圭觐。某漫为佐
贰，正托附庸。向忻一识于荆州，今幸再依于刘表。偶
欲叱卭来之驭，维邻烛之久分。尚或濯沧浪之缨，叙
宗盟而后去。